Europeërs staal hulle vir 2de vlaag van infeksies | Netwerk24
Frankryk, wat die 1 miljoen-kerf van koronavirusgevalle nader, is een van die lande wat die ergste deur die tweede vlaag van infeksies getref is. Covid-19-pasiënte beset bykans die helfte van die 5 000 beddens in waakeenhede in Franse hospitale en die gesondheidstelsel verkeer onder groot druk.
Die getal infeksies neem oor Europa heen skerp toe. Die daaglikse getal nuwe bevestigde gevalle het binne tien dae meer as verdubbel.
"Ons is almal vreesbevange," sê Maria, 'n 73-jarige pensioentrekker in Dolny Kubin, Slowakye.
Passasiers op 'n metrotrein in Parys, waar die aantal positiewe gevalle gestyg het. Foto: Getty Images
Premier Pedro Sanchez sê Spanje het volgens amptelike statistieke die meeste gevalle in Europa. Sanchez waarsku dat die werklike prentjie veel erger kan wees nadat landwye toetse vir teenliggaampies gewys het dat meer as 3 miljoen Spanjaarde al die virus onder lede gehad het.
"Indien ons nie die voorsorgmaatreëls volg nie, plaas ons die lewe van diegene wat ons die meeste liefhet, in gevaar," het Sanchez in 'n toespraak op TV gesê.
"Wat ons moet doen, is om mobiliteit en sosiale kontak te verminder. Daar is geen ander oplossing nie."
Die goewerneur van Campanië, 'n suidelike streek in Italië, het ook 'n aandklokreël ingestel en skole gesluit.
"Dit is nodig om alles te sluit, buiten ondernemings wat noodsaaklike goedere vervaardig en vervoer," sê Vincenzo de Luca.
Die aanvanklike openbare steun vir inperkings onder Europeërs aan die begin van die pandemie het algaande afgeneem te midde van dikwels verwarrende en teenstrydige openbare inligting oor die jongste regulasies en toenemende vrese oor die negatiewe impak daarvan op ekonomieë. – Reuters
Reuters: https://www.reuters.com/article/us-health-coronavirus/europe-warned-covid-spreading-more-quickly-further-curbs-loom-idUSKBN27726I